Med Andorras debut ble det katalanske språket for første gang brukt i Eurovision Song Contest. Spania har aldri fremført noen av sine bidrag på annet enn spansk, fransk eller engelsk. I 1968 ville imidlertid den spanske artisten Joan Manuel Serrat synge Spanias bidrag «La, la, la» på katalansk. Det ønsket derimot ikke Franco-regimet og byttet ham ut med Massiel som fremførte den på spansk. «La, la, la» endte opp med å vinne Eurovision Song Contest 1968, hårfint foran forhåndsfavoritten Cliff Richard med «Congratulations».